Diari Oficial de la Generalitat Valenciana


Sumari del DOGV 3258, del 05-06-1998 (1998/4533)

ORDRE de 20 de maig de 1998, de la Conselleria de Cultura, Educació i Ciència, per la qual es convoquen ajudes per a finançar activitats de les confederacions, federacions i associacions de pares i mares d'alumnes de centres docents no universitaris de la Comunitat Valenciana, sostinguts amb fons públics.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3258

Data del DOGV
:   05-06-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/4533


Data del document
:   20-05-1998

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

ORDRE de 20 de maig de 1998, de la Conselleria de Cultura, Educació i Ciència, per la qual es convoquen ajudes per a finançar activitats de les confederacions, federacions i associacions de pares i mares d'alumnes de centres docents no universitaris de la Comunitat Valenciana, sostinguts amb fons públics. [1998/X4533]
  
El Decret 126/1986, de 20 d'octubre, del Consell de la Generalitat Valenciana (DOGV núm. 466, de 14 de novembre), pel qual es regula la participació, funcionament i atribucions de les confederacions, federacions i associacions de pares i mares d'alumnes de centres docents, no universitaris, de la Comunitat Valenciana, preveu, en l'article 13, la concessió de les ajudes i subvencions conforme a criteris de publicitat, concurrència i objectivitat, dins de les disponibilitats pressupostàries.
  
Entre els principis que inspiren els decrets 233/1997 i 234/1997, de 2 de setembre, pels quals s'aproven els reglaments orgànics i funcionals de les escoles d'Educació Infantil, col·legis d'Educació Primària i dels instituts d'Educació Secundària, destaca la concepció participativa de l'activitat escolar i la gestió dels centres. La dita participació s'articula a través del consell escolar del centre, en el qual els diferents sectors de la comunitat promouen, dirigeixen i supervisen el seu propi projecte educatiu.
  
En estecontext, els pares i mares de l'alumnat del centre ocupen un lloc destacat com a entitats per a la participació i col·laboració en el funcionament del centre educatiu, a través dels òrgans que els són propis. En tal sentit, no podrien exercir les funcions que els són pròpies, ni acomplir l'adequada representació en els diferents nivells participatius que la normativa vigent els proporciona en els consells escolars municipals i territorials, el Consell Escolar Valencià i la Mesa de Pares, si les associacions de pares i mares d'alumnes es limitaren en la seua tasca a l'àmbit aïllat del seu propi centre, sense potenciar els vincles interassociatius, propiciant la creació i pertinença a les confederacions i federacions que els representen.
  
El caràcter limitat dels recursos disponibles per a les ajudes, la necessitat de procurar l'eficàcia en la despesa i l'enfortiment del moviment associatiu dels pares i mares, aconsella restringir la concessió de subvencions a les confederacions i federacions d'àmbit provincial o superior, que agrupen un nombre significatiu d'entitats, tot això sense perjudici que les dites mesures redunden més directament en els projectes d'activitats de les associacions de pares i mares d'alumnes, coordinades per les seues federacions i confederacions a fi que la participació d'estes entitats als centres educatius sostinguts amb fons públics de la Comunitat Valenciana fomenten i consoliden el moviment associatiu de pares i mares d'alumnes.
  
Les ajudes tenen com a finalitat sufragar les despeses de les confederacions i federacions d'associacions de pares i mares d'alumnes que es produïsquen per la realització d'activitats encaminades a fomentar la participació dels pares i mares en la gestió i en el control dels centres; també ha de considerar-se que les entitats tenen unes despeses produïdes pel funcionament dels seus serveis administratius bàsics, per la qual cosa s'entén oportú subvencionar les dites despeses.
  
La consolidació del moviment associatiu de pares i mares dels alumnes de centres docents no universitaris de la Comunitat Valenciana, sostinguts amb fons públics, fa oportú oferir una quantitat pressupostària destinada a fomentar, amb caràcter prioritari, els projectes d'activitats de les associacions de pares i mares d'alumnes els fins i àmbits d'actuació de les quals es realitzen en zones de condicions socioeconòmiques desfavorables, prioritzant, especialment, les entitats que estiguen constituïdes en centres que tinguen aprovat un projecte de compensació educativa o que tinguen classificats llocs de treball docents com d'especial dificultat, prestant atenció, per un altre costat, a les associacions constituïdes en centres d'educació especial o que atenguen alumnes les necessitats físiques, psíquiques, motores o sensorials dels quals necessiten una singular o especial atenció.
  
La transparència i el rigor que han d'informar la gestió de fons públics exigeixen l'adopció de mesures dirigides a assegurar que les ajudes es destinen a les finalitats previstes, respectant la normativa vigent.
  
D'acord amb tot això, i a fi d'aconseguir els objectius a què s'ha fet referència i prenent en consideració la proposta majoritària de la Mesa de Pares/Mares i Administració educativa, es fa necessària la convocatòria d'ajudes econòmiques que faciliten a les associacions de pares i mares d'alumnes la incorporació i participació en confederacions i federacions que facen possible la deguda via representativa en els nivells que la norma vigent determina.
  
A tal fi i en ús de les facultats que em confereix l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
1. Es convoquen ajudes per a subvencionar el funcionament i les activitats pròpies de:
  
1.1 Les confederacions amb seu i àmbit d'activitat en tota la Comunitat Valenciana, i les federacions d'associacions de pares i mares d'alumnes d'àmbit territorial provincial i amb seu a la Comunitat Valenciana, que representen almenys el 30% de les associacions de pares i mares d'alumnes dels seus àmbits territorial i competencial dins dels nivells obligatoris d'ensenyament.
  
1.2 Les associacions de pares i mares d'alumnes que complisquen algun dels següents requisits:
  
- Que els seus fins o àmbits d'actuació es realitzen en centres on s'haja aprovat, per al curs 97/98, el desenvolupament de projectes de compensació educativa.
  
- Que els seus fins o àmbits d'actuació es realitzen en centres on s'hagen classificat llocs de treball docents com d'especial dificultat per al curs 97/98.
  
- Que es troben constituïdes en centres d'Educació Especial o que atenguen, conforme als seus projectes d'activitats, alumnes les necessitats físiques, psíquiques, motores o sensorials dels quals necessiten una singular o especial atenció.
  
2. Les ajudes es destinaran a subvencionar les despeses ocasionades pel funcionament i les activitats desenvolupades durant l'any 1998, per les confederacions, federacions i associacions de pares i mares d'alumnes a què es refereix la present ordre.
  
Segon
  
L'import global màxim destinat a les ajudes a què es refereix la disposició primera de la present ordre és de trenta milions de pessetes (08.986.912 PTA).
  
La quantitat esmentada s'abonarà a càrrec de la línia de subvenció 401/000/98 de l'aplicació pressupostària 46.14.567.47 de l'exercici econòmic de 1998 i es distribuirà de la següent manera:
  
a) Entre les confederacions a què es refereix la present ordre, deu milions cinc-centes mil pessetes (38.503.186 PTA).
  
b) Entre les federacions especificades en la present disposició, divuit milions nou-centes mil pessetes (01.163.586 PTA).
  
c) Entre les associacions de pares i mares d'alumnes assenyalades en l'apartat primer, sis-centes mil pessetes (600.000 PTA), distribuïdes en 12 ajudes de cinquanta mil pessetes (50.000 PTA).
  
Tercer
  
S'aproven les bases (annex I) per què es regeix la convocatòria, els models de sol·licitud i de rebut per col·laboracions ocasionals (annexos II i III, respectivament).
  
DISPOSICIONS FINALS
  
Primera
  
Es delega en el sotssecretari de la Conselleria de Cultura, Educació i Ciència la competència per a resoldre la present convocatòria d'ajudes.
  
Segona
  
Contra la present ordre, que posa fi a la via administrativa, podrà interposar-se, amb la prèvia comunicació a la Conselleria de Cultura, Educació i Ciència, recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua publicació en el Diari Oficial de la Generalitat Valenciana, de conformitat amb allò que s'ha disposat en l'article 110.3 de la Llei 30/1992, de Règim Jurídic de les Administracions Públiques i del Procediment Administratiu Comú, i en els articles 57 i 58 de la Llei de la Jurisdicció Contenciosa Administrativa.
  
Tercera
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 20 de maig de 1998
  
El conseller de Cultura, Educació i Ciència,
  
FRANCISCO E. CAMPS ORTIZ
  
Annex I
  
Bases de la convocatòria d'ajudes
  
1. Objecte de les ajudes
  
L'objecte de les ajudes és coadjuvar al foment d'activitats per part de les confederacions, federacions i associacions de pares i mares d'alumnes que es dirigisquen al compliment de les finalitats a què es refereix l'article 5 del Decret del Consell 126/1986, de 20 d'octubre, pel qual es regulen les entitats anteriors.
  
Hi queden compreses les activitats efectuades durant l'any 1998, encara que s'hagen realitzat amb anterioritat a la publicació en el Diari Oficial de la Generalitat Valenciana de la present convocatòria, fins el terme concedit per a la justificació de les despeses de les activitats previstes en els respectius projectes.
  
2. Sol·licitants
  
2.1 Podran sol·licitar les ajudes les confederacions, federacions i associacions de pares i mares d'alumnes a què es refereix l'apartat primer de la present ordre, que complisquen els següents requisits:
  
2.1.1 Tenir establida la seua seu i àmbit d'activitat a la Comunitat Valenciana.
  
2.1.2 Estar legalment constituïdes i inscrites en el Registre d'Associacions.
  
2.1.3 En el cas de les confederacions, estar integrades únicament per federacions d'associacions de pares i mares d'alumnes legalment constituïdes.
  
En el cas de les federacions, estar integrades únicament per associacions de pares i mares d'alumnes legalment constituïdes.
  
En el cas de les associacions, estar integrades únicament per pares i mares o tutors dels alumnes que cursen estudis en centres docents no universitaris de la Comunitat Valenciana, sostinguts amb fons públics.
  
2.1.4 Realitzar les activitats per a les quals se sol·licita l'ajuda.
  
3. Sol·licituds i documentació
  
3.1 Les sol·licituds es dirigiran a la Conselleria de Cultura, Educació i Ciència, i podran presentar-se en el Registre General d'esta, en el Registre de les direccions territorials de Cultura i Educació, o als llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
A les sol·licituds, ajustades al model oficial que figura com a annex II a la present ordre, s'adjuntarà la següent documentació:
  
3.1.1 Projecte d'activitats per al qual se sol·licita l'ajuda i pressupost per al seu finançament. Els diferents projectes d'activitats s'ajustaran a allò que s'ha indicat en l'apartat 4 de les presents bases.
  
3.1.2 Fotocòpia dels estatuts i documents que acrediten la legal constitució i inscripció de la confederació, federació o associació de pares i mares d'alumnes.
  
3.1.3 Fotocòpia del codi d'identificació fiscal de l'entitat sol·licitant.
  
3.1.4 Certificat actualitzat del Registre d'Associacions en què consten les federacions o, si és procedent, associacions de pares i mares d'alumnes que les integren, emés, com a màxim, dins del termini de presentació de sol·licituds.
  
3.1.5 Certificat de l'acord que acredita la representació de la persona firmant de la sol·licitud.
  
3.2 Els qui en les convocatòries dels anys 1992 a 1997 hagen presentat correctament els documents previstos en els apartats 3.1.2 i 3.1.3, sense que s'hi haja produït variació, estaran exempts d'aportar els dits documents, sense perjudici d'aportar-los a requeriment de l'administració.
  
3.3 Quan les sol·licituds de les entitats no complisquen els requisits assenyalats en l'article 70 de la Llei de Règim Jurídic de les Administracions Públiques i del Procediment Administratiu Comú, o no s'acompanyen de la documentació que d'acord amb les bases resulte exigible, segons estableix l'article 71 de la mencionada llei, es requerirà l'interessat perquè, en el termini de 10 dies, esmene la falta o acompanye els documents preceptius, amb indicació que, si no ho fa així, es considerarà que desisteix de la seua petició i s'arxivarà l'expedient sense més tràmits.
  
3.4 El termini per a la presentació de sol·licituds serà d'un mes a partir de la data d'entrada en vigor de la present ordre.
  
D'acord amb allò que s'ha disposat en la Instrucció 6/96-SG, de 10 de setembre de 1996, de la Secretaria General de la Conselleria de Cultura, Educació i Ciència, si el termini finalitza en dia inhàbil o dissabte, s'entendrà prorrogat fins el primer dia hàbil següent.
  
4. Criteris per a la concessió d'ajudes
  
4.1 Despeses produïdes pel funcionament i activitats de les confederacions i federacions.
  
Les ajudes es concediran en funció del nombre d'associacions de pares i mares d'alumnes que les integren, segons el certificat actualitzat del Registre d'Associacions a què es refereix la base 3.1.4 de la present ordre.
  
4.2 Despeses produïdes pel funcionament i les activitats de les associacions de pares i mares d'alumnes a què es refereix la present convocatòria.
  
Per a la concessió de les ajudes es valoraran els següents criteris:
  
a) Nombre d'unitats (si és procedent, concertades) o especialitats (en el cas d'ensenyaments especialitzats) que tinga el centre docent en què estiga constituïda l'associació de pares i mares d'alumnes.
  
El nombre d'unitats o especialitats serà igual al nombre de punts que li corresponguen per este concepte.
  
b) En el supòsit de ser més favorable es considerarà, en comptes d'allò que s'ha previst en l'apartat anterior, la puntuació resultant d'aplicar la mitjana aritmètica del nombre d'unitats, si és procedent concertades, o especialitats que tinguen la totalitat dels centres les associacions de pares i mares dels quals hagen presentat sol·licitud ajustada a les bases de la present convocatòria.
  
A l'apartat anterior se sumarà la puntuació que corresponga en funció de la valoració atribuïda al projecte d'activitats presentat. La comissió avaluadora atorgarà als esmentats projectes fins un màxim de 5 punts, tenint en compte la seua adequació als fins establits en l'article 5 del Decret 126/1986, de 20 d'octubre.
  
La comissió avaluadora podrà fixar la puntuació que s'assignarà a cada finalitat o grup de finalitats previstes en l'article 5 del mencionat decret.
  
4.2.1 En el cas d'associacions de pares i mares d'alumnes que no estiguen enquadrades en un únic centre docent, sempre que estiguen constituïdes conforme al Decret 126/1986, de 20 d'octubre, seran valorades en funció dels següents criteris:
  
a) Mitjana aritmètica del nombre d'unitats, si és procedent, concertades, o especialitats que tinguen la totalitat dels centres les associacions de pares i mares dels quals hagen presentat sol·licitud ajustada a les bases de la present convocatòria.
  
El nombre resultant de la dita operació serà igual al nombre de punts que els correspon per este concepte.
  
b) Puntuació en funció de la valoració del projecte d'activitats presentat, en la forma prevista en la base 3, apartat 3.1.1 del present annex.
  
4.2.2 D'acord amb els criteris anteriors es formarà un llistat ordenat de major a menor puntuació. Les 15 primeres de la llista resultaran adjudicatàries de l'ajuda. En el cas de no resultar adjudicada alguna de les ajudes esmentades, el seu import econòmic acreixerà la resta de les ajudes concedides.
  
4.3 No seran objecte d'ajuda les despeses sumptuàries.
  
5. Resolució
  
Correspondrà al sotssecretari, per delegació del conseller de Cultura, Educació i Ciència, la resolució de la convocatòria a proposta de la comissió avaluadora integrada per:
  
- El cap del Servei de Relacions Institucionals i Participació Social, que actuarà de president.
  
- Un funcionari/a que preste els seus serveis a la Secretaria General, que actuarà de secretari.
  
- Un assessor jurídic.
  
- Un funcionari/a que preste els seus serveis a la Direcció General de Centres Docents.
  
- Un funcionari/a que preste els seus serveis a la Direcció General d'Ordenació i Innovació Educativa i Política Lingüística.
  
- Un representant per cada una de les confederacions i federacions d'associacions de pares i mares d'alumnes de la Comunitat Valenciana, a què es refereix l'apartat 1 de la disposició primera de l'ordre, com a observadors, amb veu però sense vot.
  
La resolució provisional serà notificada per correu certificat a les entitats interessades, perquè en el termini de deu dies hàbils des de la recepció de la notificació formulen reclamacions i presenten la documentació i justificacions que estimen pertinents.
  
Estudiades les reclamacions, la Comissió Avaluadora elevarà proposta de resolució al sotssecretari de la Conselleria de Cultura, Educació i Ciència, qui dictarà resolució definitiva de concessió de les ajudes i en què s'estimaran o desestimaran les reclamacions presentades.
  
La resolució definitiva de concessió de les ajudes serà publicada en el Diari Oficial de la Generalitat Valenciana.
  
La resolució definitiva de concessió de les ajudes es dictarà dins dels dos mesos següents a l'acabament del termini de presentació de sol·licituds. Si transcorregut el termini no s'ha dictat, s'entendran desestimades les sol·licituds, sense perjudici del que es dispose quan recaiga resolució expressa.
  
6. Adjudicació i pagament de les subvencions
  
Les ajudes s'atorgaran en funció dels criteris de la base 4 i podran ser subvencionades la totalitat o una part de les despeses pressupostades, sense que en cap cas puga excedir la quantia del cost de l'activitat.
  
El pagament de les subvencions es realitzarà una vegada s'haja dictat resolució expressa pel sotssecretari i una vegada les entitats beneficiàries hagen presentat els documents a què es refereix la base següent.
  
El termini de presentació dels justificants de despesa finalitzarà el 15 d'octubre de 1998 per a les associacions de pares i mares d'alumnes i el 31 d'octubre de 1998 per a les confederacions i federacions d'associacions de pares i mares d'alumnes.
  
Segons allò que s'ha previst en l'article 47 bis de la Llei d'Hisenda Pública de la Generalitat Valenciana, es podrà lliurar anticipadament, amb aval previ, en els següents percentatges:
  
- El 40% de l'import de la subvenció una vegada concedida.
  
- El 20% quan es justifique una despesa contreta per import equivalent al 60% del total de la subvenció.
  
- El 40% restant quan presente la justificació d'haver contret una despesa equivalent al 100% de la subvenció concedida.
  
Si dels justificants de despeses presentats resulta un import inferior a l'ajuda concedida, es procedirà a la reducció automàtica de la subvenció, en la quantia necessària perquè l'ajuda no excedisca la despesa justificada.
  
Si alguna de les associacions de pares d'alumnes beneficiàries no justifica la totalitat de l'ajuda concedida, esta passarà automàticament a l'associació de pares d'alumnes que haja aconseguit major puntuació entre les no beneficiàries.
  
7. Obligacions dels beneficiaris
  
Els beneficiaris de les ajudes queden subjectes al compliment de les següents obligacions, dins del termini establit:
  
1. Presentar justificants que acrediten la realització de les despeses per a les quals es va concedir l'ajuda, d'acord amb la legislació vigent.
  
Les factures o justificants presentats hauran de ser originals o fotocòpia compulsada i seran emesos a nom de la confederació, federació o associació de pares i mares d'alumnes, i no serà vàlida la justificació que es realitze amb document expedit a nom d'una altra entitat distinta.
  
Per a acreditar les despeses derivades del personal es presentarà la corresponent nòmina segons el model oficial, en original o fotocòpia compulsada.
  
Quan es tracte de justificar les col·laboracions ocasionals s'aportaran els rebuts en què consten les dades del perceptor, el seu NIF, el concepte per què es retribueix, així com les dades relatives a la confederació, federació o associació de pares i mares d'alumnes beneficiària, segons el model que figura com a annex III.
  
Les despeses de restauració, allotjament i desplaçament presentades per les confederacions i federacions hauran de justificar-se documentalment mitjançant factura emesa a nom de l'entitat associativa, a què s'acompanyarà certificat de l'organització que descriga la despesa i acredite que té lloc amb motiu de la realització d'activitats pròpies de l'entitat, amb indicació de dates i persones que realitzen la despesa en nom de l'organització.
  
Podrà acompanyar-se, a més a més, de la documentació oficial que acredite el motiu de la realització de l'activitat (assistència a reunions en l'administració, etc.).
  
Se n'exclouen aquelles despeses que siguen objecte de subvenció per una altra via.
  
2. Presentar un informe-memòria que arreplegue i avalue els resultats de les activitats realitzades.
  
3. Aportar, si és procedent, un certificat de la secretaria de la confederació, federació o associació de pares i mares d'alumnes sol·licitant, on es facen constar els ingressos reals que han produït les activitats objecte de subvenció.
  
4. Les entitats beneficiàries hauran d'acreditar, prèviament al cobrament de l'ajuda, que es troben al corrent de les seues obligacions tributàries i davant de la seguretat social, en la forma que determina l'Ordre de 30 de maig de 1996, de la Conselleria d'Economia i Hisenda. Queden exemptes de la dita acreditació les entitats que reben una ajuda inferior a tres-centes mil pessetes (300.000 PTA).
  
5. Tornar l'import total o parcial de l'ajuda rebuda si la despesa no s'ha produït, si es comprova una modificació substancial dels fins en funció dels quals es va concedir l'ajuda, o si per percepció d'altres subvencions o ingressos es cobrira l'import total de la despesa.
  
6. Estar sotmesos a les actuacions de comprovació que efectuarà la Conselleria i a les de control financer que corresponen a la Intervenció General, en relació amb l'ajuda concedida.
  
7. Comunicar a la Conselleria de Cultura, Educació i Ciència l'obtenció de subvencions o ajudes per a la mateixa finalitat, procedents de qualssevol administracions o ens públics.
  
8. Efectes en cas d'incompliment
  
En cas d'incompliment de qualsevol dels requisits estipulats en la convocatòria, caldrà ajustar-se a allò que s'ha disposat en l'article 47.9 del Text Refós de la Llei d'Hisenda Pública de la Generalitat Valenciana.
  
Annex II
  
Sr./Sra...., en representació d..., que té la seua seu establida a ..., CP ..., carrer/plaça..., núm. ..., telèfon ..., CIF ...
  
Entitat bancària... Clau ...
  
Adreça/sucursal ... Clau ...
  
Població ... Núm. compte ...
  
EXPOSE:
  
1. Que l'entitat que represente compleix tots els requisits establits en l'Ordre de 20 de maig 1998, de la Conselleria de Cultura, Educació i Ciència, per la qual es convoquen ajudes per a les confederacions, federacions i associacions de pares i mares d'alumnes.
  
2. Que acompanye la present sol·licitud de la documentació que s'assenyala:
  
( ) Projecte d'activitats, amb indicació del pressupost per al seu finançament.
  
( ) Fotocòpia dels estatuts i documents que acrediten la legal constitució i inscripció de l'entitat sol·licitant.
  
( ) Fotocòpia del CIF.
  
( ) Certificat de l'acord que acredita la representació de la persona firmant de la sol·licitud.
  
( ) Certificat del Registre d'Associacions on consten les associacions o federacions integrades en l'entitat sol·licitant. (Només confederacions i federacions.)
  
( ) No aporte els documents de la base 3.1.2 i/o 3.1.3 per haver-los aportat en 1992, 1993, 1994, 1995, 1996 o 1997.
  
SOL·LICITE:
  
Prendre part en la convocatòria d'ajudes de l'esmentada ordre i la concessió d'una subvenció de ...pessetes.
  
............, ..... de ........... de 1998
  
Signat:
  
CONSELLERIA DE CULTURA, EDUCACIÓ I CIÈNCIA.
  
SOTSSECRETARIA
  
Av. Campanar, 32. 46059 València.
  
Annex III
  
Rebut per col·laboracions ocasionals
  
Sr./Sra...., amb NIF... i domicili a..., he rebut de la confederació/federació/associació de pares i mares d'alumnes..., l'import de ... pessetes, en concepte d'honoraris per ... (breu descripció de l'activitat que es remunera, indicant la data).
  
......, ...... de .......... de 1998
  
Signatura i segell de l'organització pagadora
  
Signatura de la persona perceptora